যোগী সরকারের সিদ্ধান্তের কড়া সমালোচনা সুপ্রিম কোর্টের

ওয়েব ডেস্ক: উত্তরপ্রদেশ সরকারের (Uttar Pradesh Government) বাড়ি ভাঙার (Demolition Of House) সিদ্ধান্তের বিরুদ্ধে কড়া সমালোচনা করল সুপ্রিম কোর্ট (Supreme Court)। রাজ্যের প্রশাসনিক কার্যকলাপকে ‘জঘন্য’ বলে আখ্যা দিয়ে বিচারপতিরা জানিয়েছেন, এই ধরনের পদক্ষেপ সমাজে ভুল বার্তা দেবে।

আসলে বিতর্কের সূত্রপাত ঘটে যখন প্রয়াগরাজের নাজুল প্লটে অবস্থিত আইনজীবী, প্রফেসর ও আরও তিনজনের বাড়ি ভেঙে দেওয়া হয়। ক্ষতিগ্রস্তদের মধ্যে রয়েছেন আইনজীবী জুলফিকার হায়দার, প্রফেসর আলি আহমেদ, দুই বিধবা ও আরও একজন। বাড়ি ভাঙার জন্য তাঁরা এলাহাবাদ হাইকোর্টে মামলা করেছিলেন। তবে সেই আবেদন খারিজ হলে বিষয়টি সুপ্রিম কোর্টে ওঠে।

আরও পড়ুন: স্ট্যালিনের সনাতন ধর্ম বিরোধী মন্তব্যে কী বলল সুপ্রিম কোর্ট?

এই মামলায় সুপ্রিম কোর্টের বিচারপতি অভয় এস ওকা ও বিচারপতি এন কোটেশ্বর সিং রাজ্য সরকারের পদক্ষেপের কঠোর সমালোচনা করেন। বিচারপতিরা স্পষ্টভাবে বলেন, “তোমাদের খরচে নতুন করে বাড়ি নির্মাণের নির্দেশ দেব।”

সরকারের পক্ষ থেকে জানানো হয়, প্রয়াগরাজের এই জমিটি ১৯০৬ সালে লিজ দেওয়া হয়েছিল, যার মেয়াদ শেষ হয়েছে ১৯৯৬ সালে। পরবর্তী সময়ে এই জমির মালিকানা দাবি করে করা আবেদন ২০১৫ ও ২০১৯ সালে খারিজ হয়ে যায়। ফলে জমিটি সরকারি সম্পত্তি বলে ঘোষণা করা হয়। এলাহাবাদ হাইকোর্ট রাজ্যের এই ব্যাখ্যাকে গ্রহণ করলেও সুপ্রিম কোর্ট বাড়ি ভাঙার প্রক্রিয়া নিয়ে প্রশ্ন তুলেছে।